**Argumentarea**

**necesității privind crearea Comitetului Consultativ pentru monitorizarea implementării** **proiectului „Agricultura conservativă – dezvoltarea unui sistem durabil de gestionare a solurilor în Republica Moldova”,**

**finanțat de Guvernul Japoniei**

***Informaţii generale.***

Acordul de Grant, întocmit prin schimb de note, între Guvernul Republicii Moldova și Guvernul Japoniei privind implementarea Proiectului „*Agricultura conservativă – dezvoltarea unui sistem durabil de gestionare a solurilor în Republica Moldova*”, a fost semnat la ***7 martie 2017***. Procedurile interne de intrare în vigoare din partea Republicii Moldova au fost îndeplinite, odată cu intrarea în vigoare a Decretului Președintelui Republicii Moldova nr. 209 din 6 iunie 2017 privind ***promulgarea Legii nr. 96 din 2 iunie 2017*** pentru ratificarea Acordului de grant, întocmit prin schimb de note sus-numit. Bugetul proiectului constituie **500 milioane yeni (aproximativ 4,8 mln USD).**

La 27 iunie 2017, Ministerul Agriculturii și Industriei Alimentare a recepționat din partea Ministerului Afacerilor Externe și Integrării Europene Contractul încheiat la 7 iunie 2017 între Guvernul Republicii Moldova și ***Crown Agency Limited*** (denumit Agent) pentru realizarea Programului de dezvoltare economică și socială în Republica Moldova în temeiul grantului japonez. Conform prevederilor Acordului de grant, prin schimb de note (pct. (2) al Procesului-verbal cu privire la detaliile procedurale), Crown Agency Limited este Agentul careva acționa în numele Beneficiarului, fiind responsabil de asigurarea procurării bunurilor și serviciilor solicitate de Beneficiarul Grantului (Guvernul Republicii Moldova).

În conformitate cu ***art. 3.*** al Procesului-verbal cu privire la detaliile procedurale din Acordul de grant, întocmit prin schimb de note, părțile dispun crearea unui ***Comitet Consultativ***, “al cărui rol este de a discuta orice problemă care ar putea apărea din, sau în legătură cu schimbul de note”, în componența căruia va intra și reprezentantul Agentului în calitate de consilier. Se consideră că prevederile art.3 (1) din Procesului-verbal cu privire la detaliile procedurale din Acordul de grant, se referă la eventualele dificultăți („probleme”) care pot apărea în procesul implementării proiectului propriu zis, iar nota la care se face referință confirmă aranjamentele în derulare și se consideră a fi un „acord între cele două Guverne”. Comitetul urmează a fi prezidat de reprezentantul Beneficiarului.

*Funcțiile Comitetului Consultativ* și aranjamentele legate de acesta sunt stipulate în Anexa nr. 5 la Acord și constau în următoarele:

- formularea unui plan privind utilizarea eficientă a Grantului oferit de Partea Japoneză şi a dobânzii acumulate;

- efectuarea schimbului de opinii privind alocările din Grant şi dobânda acumulată, precum potenţialii utilizatori finali;

- identificarea problemelor care pot tergiversa utilizarea Grantului şi a interesului său acumulat şi explorarea soluţiilor pentru problemele identificate;

- efectuarea schimbului de opinii privind transparența utilizării Grantului şi a dobânzii acumulate;

- discutarea eventualelor probleme în legătură cu schimbul de note.

***Descrierea aspectului politic.***

Reieşind din specificul Proiectului şi importanţa punerii acestuia în aplicare, acesta nu implică aspecte politice.

***Descrierea aspectului normativ.***

Proiectul nu va presupune modificări ale legislaţiei în vigoare. După aprobarea Hotărârii Guvernului privind crearea Comitetului Consultativ, componența nominală a acestuia, precum și Regulamentul de activitate/luare a deciziilor privind selectarea beneficiarilor ai tehnicii și echipamentului agricol vor fi aprobate prin Ordinul Ministrului Agriculturii, Dezvoltării Regionale și Mediului.

***Descrierea aspectului financiar.***

Bugetul proiectului constituie **500 milioane yeni (aproximativ 4,8 mln USD),** care vor fi valorificați ca asistență tehnică prin procurarea tehnicii și echipamentului agricol pentru agricultura conservativă.

***Descrierea aspectului temporar.***

Perioada de implementare a Grantului constituie iunie 2017- martie 2018.

***Descrierea aspectului economic și a impactului asupra sectorului agricol.***

Proiectul *„Agricultura conservativă – dezvoltarea unui sistem durabil de gestionare a solurilor în Republica Moldova”* corespunde priorităților de dezvoltare ale sectorului agricol, stipulate în Strategia Națională de Dezvoltare Agricolă și Rurală pentru anii 2014-2020 (Hotărârea Guvernului nr. 409 din 4iunie 2014).

Agricultura conservativă implică utilizarea tehnologiilor și a tehnicilor benefice pentru fermieri și care sunt adresate unei agriculturi durabile, adaptate la schimbările climatice. În acest sens, Ministerul Agriculturii, Dezvoltării Regionale și Mediului promovează tot mai intens măsuri și inițiative orientate spre reducerea degradării solului și creșterea fertilității acestuia, fiind utilizate practici agricole prietenoase mediului și tehnologii agricole moderne. Aceasta se referă la obținerea și menținerea sănătății solului prin gestionarea nutrienților din sol și din culturile agricole, creșterea rezilienței acestora față de schimbările climatice.

În contextul celor expuse, Ministerul Agriculturii, Dezvoltării Regionale și Mediului propune spre examinare și aprobare proiectul *hotărârii Guvernului cu privire la crearea Comitetului Consultativ pentru monitorizarea implementării Proiectului „Agricultura conservativă – dezvoltarea unui sistem durabil de gestionare a solurilor în Republica Moldova”*.

**Secretar general de stat Iurie UȘURELU**